秋蔬
作者：張耒
朝代：宋

paragraphs: 荒園秋露瘦韮葉，色茂春菘甘勝蕨。
人言佛見爲下箸，芼炙烹羹更滋滑。
其餘瑣屑皆可口，蕪菁脆肥薹葅辣。
藏鞭雛筍纖玉露，映葉乳茄濃黛抹。
已殘枸杞只留枿，晚種萵苣初生甲。
南來食魚忘肉味，久思吾土牛羊茁。
軟炊一飽老有味，痛飲百壺今不說。
蒲團齋罷欠伸時，自覺少年心解脫。